Grey-leerling 'oorweldig' deur omgee, besoeke | Netwerk24
Deur Kaydene Davids 13 Maart 2020 07:41
'n Matriekleerling van Grey-kollege in Bloemfontein wat reeds 92 dae in 'n hospitaal deurgebring het ná 'n motorongeluk, is Donderdag op sy 18de verjaardag oorval met kuiergaste.
Alex Els (18), 'n matriekleerling van Grey-kollege, is oorweldig deur al die omgee en besoeke op sy 18de verjaardag. Hier is Alex (voor) saam met Duan Luddik en Andrei Potgieter; van links is, agter: Sakkie Steenkamp, Muller Esterhuyse, CJ Annadale, WJ Marais, Eduan van der Vyver en Christian Rheeder. Foto: VERSKAF
Alex Els is oorweldig deur al die omgee en besoeke op sy verjaardag.
Hy het sy regterbeen ná 'n ongeluk in Desember verlede jaar verloor.
Alex, sy broer en 'n vriend was van hul plaas naby Dealesville op pad na Bloemfontein toe die ongeluk gebeur het.
Vriende, familielede, die Voortrekkers, leerlinge, oudleerlinge en onderwysers van Grey het hom in die hospitaal besoek.
"Ek is oorweldig, in die goeie sin daarvan, deur die ondersteuning van almal. My skool en die Voortrekkers lê my na aan die hart en die ondersteuning laat my hart van trots swel."
Hannali Els, Alex se ma, sê hy is reeds vroegoggend met geskenke en goeie wense oorval en het "tonne" ballonne en besoeke gehad.
Sy sê hoewel 'n lang pad na herstel steeds voorlê, is hulle hoopvol dat hy in die nabye toekoms uit die hospitaal ontslaan gaan word.